《采桑子慢 橘》
清代·杜文澜

晴霜乍饱，千树丹丸争染。记曾共、香橙冰笋，载满筠篮。

思远西共，洞庭秋色又红酣。鲸波迷路，吴帆未整，望断江南。

楚梦易醒，逾淮谁惜，齿馥空含。更休说、朱楼剖玉，并蒂分甘。

阳羡亭孤，赋归愁慰老坡馋。残棋消劫，相逢旧叟，重证仙凡。

作者简介：（1815—1881）清浙江秀水人，字小舫。入赀为县丞。官至江苏道员、署两淮盐运使。曾赞画镇压太平军，为曾国藩所倚重。有《曼陀罗阁琐记》、《采香词》、《万红友词律校勘记》、《古谣谚》、《平定粤寇记略》、《江南北大营纪事》。